
	Λευκά στην κορυφή
της Ιωάννας Καρατζαφέρη

στο Σπίτι της Κύπρου

Το Σπίτι της Κύπρου και οι Εκδόσεις της Εστίας, την Πέμπτη 6 Οκτωβρίου 2016 παρουσίασαν, στο Σπίτι της Κύπρου, το βιβλίο της Ιωάννας Καρατζαφέρη, «Λευκά στην κορυφή».


Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου η οποία προλογίζοντας την εκδήλωση παρουσίασε το συγγραφικό και μεταφραστικό της έργο.
Ο σκηνοθέτης Γιάννης Κατωμερής παραθέτοντας αποσπάσματα από το βιβλίο σημείωσε ότι η «απολύτως κινηματογραφική αφήγηση» που χρησιμοποιεί η συγγραφέας κάνει τον «αναγνώστη να πιστεύει ότι παρακολουθεί μια κινηματογραφική ταινία, ένα φιλμ νουάρ με συνεχόμενες σκηνές δηλαδή κάθε σκηνή και ένα αυτοτελές διήγημα». [...] «Στην εξέλιξη κάθε ιστορίας εισάγει σκηνές φανταστικές –υπερρεαλιστικές– σουρεαλιστικές που με μια εκπληκτική τεχνική και κυρίως έμπνευση, δένουν απόλυτα με την ρεαλιστική αφήγηση».

Σύμφωνα με την Ομότιμη Καθηγήτρια του Πανεπιστημίου Πατρών Βενέτα Λαμπροπούλου, η Ιωάννα Καρατζαφέρη «χρησιμοποιεί έναν λιτό, απέριττο και πολύ ιδιαίτερο, μοναδικό τρόπο δημιουργικής γραφής και έναν καταπληκτικό συνδυασμό προφορικής και γραπτής αφήγησης, που περιλαμβάνει μερικές φορές και τη ποίηση, όπου η αφήγηση πραγματοποιείται απνευστί, χωρίς να χάνεται το νόημα του κειμένου».


Στην πολυετή γνωριμία τους και στο σύνολο του συγγραφικού έργου της Ιωάννας Καρατζαφέρη αναφέρθηκε ο συγγραφέας, Άγγελος Παπαηλίας. Επιχειρώντας μια επεξήγηση του τίτλου «Λευκά στην κορυφή» είπε ότι «η συγγραφέας μετά από τόσα χρόνια εμπειρίας ζωής και συγγραφικής δημιουργικής ωριμότητας κατάφερε να ανέβει στην κορυφή που δεν είναι τίποτε άλλο από μια συνεχή, σκληρή προσπάθεια προς όλες τις κατευθύνσεις προκειμένου να κατακτήσει τη γνώση»
Η βοηθός σκηνοθέτη Τζέσσικα Ένναλς-Κουρτέση διάβασε κριτικές για το βιβλίο από την Μαρία Ιωαννίδου και η Δέσποινα Λαλά-Κριστ.  

Στην αντιφώνησή της η συγγραφέας μίλησε για την περιπέτεια γραφής των έργων της αναφερόμενη σε προσωπικά βιώματα και ευχαρίστησε όλους όσοι συνετέλεσαν και παρευρέθηκαν στην παρουσίαση.

Η εκδήλωση ολοκληρώθηκε με τη γνωστή τραγουδίστρια Γιώτα Βέη η οποία ερμήνευσε a capella αγαπημένα τραγούδια. 
Η Ιωάννα Καρατζαφέρη από το τέλος της δεκαετίας του 1950 μέχρι τώρα μοιράζεται τη ζωή της ανάμεσα στην Ελλάδα και τη Νέα Υόρκη, ενώ μεσολάβησαν πέντε χρόνια (1970-1974) στη Σουηδία, και σε μικρότερους χρόνους άλλοι τόποι, όπως αναφέρονται στο αυτοβιογραφικό της «Ο τόπος μου είναι παντού». Ύστερα από τις δεκάδες βιβλία, μυθιστορήματα, παιδικά, μεταφρασμένη λογοτεχνία, εκατοντάδες επιφυλλίδες στον Τύπο, φοίτηση σε πανεπιστήμια της Νέας Υόρκης, στο Πανεπιστήμιο της Λουντ Σουηδίας, και διδασκαλία, αυτό το σύντομο βιογραφικό προορίζεται για τη νέα γενιά αναγνωστών, αν και μέχρι τώρα η Ιωάννα Καρατζαφέρη χρωστά ευγνωμοσύνη σε όλους τους αναγνώστες, παντός γένους και κάθε ηλικίας, που οδήγησαν σε βραβεύσεις τα βιβλία της, με πρώτο το μυθιστόρημα «Επιπλωμένα δωμάτια», και στον χαρακτηρισμό του μπεστ σέλερ για «Το χαμένο κουμπί». Για το μεταφραστικό της έργο βραβεύτηκε από το IBBY το παιδικό του Έιβι «Μόνο την αλήθεια». 

